Foto: FAH

POVJERENSTVO za odlučivanje o sukobu interesa odlučilo je u srijedu većinom glasova da je prvi potpredsjednik Vlade i šef HDZ-a Tomislav Karamarko bio u sukobu interesa zbog iznošenja osobnih stavova i prijedloga za povlačenje Hrvatske iz arbitraže s MOL-om, a osobito na sastanku Vijeća za suradnju, zbog poslovnog odnosa u kojem su bili njegova supruga Ana i njegov prijatelj, savjetnik mađarske naftne tvrtke MOL, Josip Petrović te stavova koje kao dužnosnik zastupao u pogledu arbitražnih postupaka koji se vode između Ine i MOL-a.



Utvrđeno je i da se Karamarko nalazi u situaciji u kojoj privatni interesi mogu utjecati na njegov rad u Vladi te se navodi kako ne smije sudjelovati u donošenju odluka oko arbitraže Ina-MOL.



Povjerenstvo je utvrđivalo je li Karamarko u sukobu interesa zbog toga što je tvrtka „Drimia“, njegove supruge Ane, dvije godine imala ugovor s Petrovićevom tvrtkom „Peritus savjetovanja“, u razdoblju nakon dolaska Karamarka na čelo HDZ-a, a prije njegova dolaska u Banske dvore te zbog tog što je u prijateljskim odnosima s Petrovićem koji je zastupnik i savjetnik MOL s kojim je hrvatska država u dva postupka arbitraže.



Predmet je pred članovima Povjerenstva izložio Davorin Ivanjek, a od odlučivanja se izuzeo Boris Spudić jer je bio Karamarkov savjetnik dok je on bio ministar unutarnjih poslova.

> Ovdje pročitajte objašnjenje Povjerenstva o postupku protiv Tomislava Karamarka

"Povjerenstvo je većinom glasova donijelo odluku da je iznošenjem osobnih stavova, osobito na sastanku vijeća za suradnju Domoljubne koalicije i Mosta dužnosnik Tomislav Karamarko bio je u sukobu interesa u smislu članka 2, stavka dva, alineja 3 Zakona o sprječavanju sukobu interesa.



Zbog osobnih i poslovnih odnosa i veza s Jozom Petrovića, Karamarko je nalazi se u situaciji da njegovi privatni interesi mogu utjecati na njegovu nepristranost u obavljanju dužnosti prvog potpredsjednika Vlade te time i u situaciji mogućeg sukoba interesa članka 2, stavka 2, alineje 3 zbog kojih ne može sudjelovati arbitraži koja se vodi između Republike Hrvatske i MOL-a kao ni u donošenju ostalih odluka koje se odnose na INA-u.



Propustom deklariranja da su prije stupanja na dužnost prvog potpredsjednika Vlade postojali odnosi koji Karamarka povezuju s Josipom Petrovićem koji obavlja niz poslova za MOL, Karamarko nije postupao u skladu s obvezom očuvanja svoje vjerodostojnosti i povjerenja građana, kao ni u skladu s obavljanjem savjesnog, odgovornog i nepristranog obavljanja dužnosti prvog potpredsjednika Vlade te je time povrijedio načela djelovanja iz članka 5, stavka 1 i stavka 4 Zakona o sprječavanju sukoba interesa", kazala je u obrazloženju Dalija Orešković.

